
DĖL TIEKĖJŲ PAKLAUSIMŲ NAGRINĖJIMO

Kauno rajono savivaldybės administracijos sudaryta Nuolatinė viešųjų pirkimų komisija (toliau – Komisija) vykdydama pirkimo „VšĮ Vytauto Didžiojo universiteto Ugnės Karvelis gimnazijos pastato rekonstravimo darbų (II etapas I poetapis) pirkimas“ (Pirkimo ID 5148854) (toliau – Pirkimas) procedūras, 2025-12-03 posėdyje Centrinės viešųjų pirkimų informacinės sistemos (CVP IS ) priemonėmis gautus tiekėjų paklausimus ir pateikia atsakymus:


1. KLAUSIMAS. Pirkimo sąlygose nustatytas reikalavimas dėl įvykdytos sutarties už 5 mln. Eur be PVM. Sakykite, prašau, ar nėra įsivėlusi klaida, jeigu skaičiuojame, kad viso pirkimo vertė yra ne daugiau nei 6 mln. Eur be PVM?

ATSAKYMAS. Pirkimo dokumentų 5 priedo 2.2 punkte nustatyta, kad tiekėjas per pastaruosius 5 metus turi būti savo jėgomis įvykdęs naujos statybos arba rekonstravimo darbų už ne mažiau kaip 5 000 000 Eur (be PVM). Pažymime, jog šis reikalavimas nėra klaida – jis nustatytas įvertinus Pirkimo objekto apimtį ir sudėtingumą. Pirkimo objekto vertė nėra skelbiama, tačiau  suponuoja, kad tiekėjas privalo turėti patirties vykdant panašios apimties darbus, todėl reikalavimas dėl 5 mln. Eur vertės įvykdytos sutarties yra proporcingas ir susijęs su Pirkimo objektu. Atkreiptinas dėmesys, kad reikalavimas formuluotas lanksčiai – tiekėjas gali pagrįsti 5 mln. Eur patirtį ne būtinai viena sutartimi, bet ir vienos ar kelių sutarčių sumine verte, todėl yra sudaroma galimybė konkurse dalyvauti ir tiekėjams, kurie, pavyzdžiui, yra įvykdę keletą mažesnės vertės projektų, kurių bendra vertė ne mažesnė kaip 5 mln. Eur. 

2. KLAUSIMAS. Pirkimo sąlygose nustatytas ekonominis naudingumas dėl statybos vadovo patirties ir šiam kriterijui skirta net 30 procentų. Atsakykite, kokiu pagrindu skiriamas toks didelis balų skaičius šiam kriterijui? Manome, kad per daug sureikšminta statybos vadovo patirtis ir balų skaičius turėtų būti sumažintas.

ATSAKYMAS.  Perkančioji organizacija nustatė kainos ir kokybės santykio kriterijus, kur kokybė sudaro 40% (30 balų – statinio statybos vadovo patirtis, 10 balų – aplinkosaugos priemonės), o kaina – 60%. Toks santykis, Perkančiosios organizacijos vertinimu, pagrįstas atsižvelgiant į pirkimo objekto pobūdį ir išskirtinumą bei svarbą. 
Rekonstruojama gimnazija yra viena didžiausių bendrojo ugdymo mokyklų Kauno rajono savivaldybėje. Gimnazijoje mokosi virš 1000 mokinių ir kasmet šis skaičius didėja, nes intensyviai plečiantis gyvenvietėms Kauno rajone, daugėja jaunų šeimų ir mokyklinio amžiaus vaikų. Esama infrastruktūra nebepajėgi patenkinti augančių poreikių, o valstybė turi konstitucinę pareigą užtikrinti nemokamą mokslą, todėl šis Pirkimo objektas yra svarbus ir išskirtinis.  Taip pat atkreiptinas dėmesys, kad šių laikų realybėje, t.ny. vykstant karui Ukrainoje, ir esant apsuptyje nedraugiškai nusiteikusių kaimyninių valstybių (pvz. Baltarusijos, Rusijos ir pan.), didelis dėmesys yra skiriamas statomų pastatų konstrukcijoms, darbų kokybei, kad esant ekstremaliomis aplinkybėms, konstrukcijos išliktų stabilios ir nesukeltų pavojaus pastate esantiems žmonėms - vaikams, kaip ir kiti atlikti darbai. Statinio statybos vadovo didelė patirtis yra vienas iš statybų pagrindų – be ko nebūtų įmanoma atlikti kokybiškų darbų, sukurti saugių ir patvarių pastatų, ypač kai juose vyksta vaikų ugdymas.
Kita vertus, Rangos darbai visuomeninės mokslo paskirties statiniuose yra sudėtingesni negu paprastuose visuomeninės paskirties pastatuose dėl didelės funkcijų įvairovės viename objekte, griežtesnių higienos/konforto ribų mokiniams ir sudėtingos eksploatacijos schemos. Pirmiausia,  jie turi specifinių funkcinių ir techninių reikalavimų dėl įvairovės viename pastate, privalo būti užtikrintas eksploatacinis patvarumas (dėl didelio srautų intensyvumo) - atsparios apdailos, kampų apsaugos, saugus stiklas, neslystančios dangos ir kt. Antra, rangovas turi turėti patirties kaip teisingai atlikti darbo projektą mokslo visuomeninės paskirties pastato, kas taip pat yra rangos darbų dalis. Trečia, darbai bus vykdomi veikiančios gimnazijos teritorijoje, todėl rangovas privalo turėti patirties, kaip užtikrinti logistiką, darbų kokybę bei saugą esant nuolatiniam moksleivių ir personalo srautui, suderinant darbų eigą su ugdymo procesu. Dėl šių priežasčių, buvo nustatytas pasiūlymų vertinimo reikalavimas statybos vadovo patirčiai, nes tik tokia patirtis leidžia tinkamai įgyvendinti projektą sudėtingomis sąlygomis (esant didelei funkcijų įvairovei viename objekte, vykstant ugdymo procesui). 
Taigi, Perkančiosios organizacijos pasirinktas statinio statybos vadovo patirties kriterijus ir jo dydis yra tiesiogiai susijęs su pirkimo objektu, darbų kokybe ir projekto įgyvendinimo rizikos mažinimu – šio specialisto kompetencija ir sukaupta patirtis turės reikšmingos įtakos darbų eigai, operatyvumui sprendžiant iššūkius bei galutinei statybos darbų kokybei. Todėl vertintina, kad  kriterijus atitinka VPĮ 55 str. 4 d. reikalavimą būti susijusiu su pirkimo objektu.
VPT Gairėse  rekomenduoja (pavyzdinėse proporcijose), kad rinkoje įprastiems pirkimo objektams kainai būtų suteikiamas apie 70-80% svoris. Šiuo atveju, Perkančiosios organizacijos vertinimu, yra objektyvios priežastys skirti kokybiniams kriterijams didesnį svorį nei minimumas. Gimnazijos pastato rekonstravimo projektas yra sudėtingas, apima ypatingos paskirties pastatą (~5000 m² bendro ploto) ir vykdomas etapais. Darbai vyks veikiančioje ugdymo įstaigoje, todėl itin svarbu užtikrinti sklandų projekto valdymą, darbų saugą ir terminų laikymąsi. Atsakingo statinio statybos vadovo vaidmuo tokioje situacijoje yra kritinis – jo patirtis panašiuose projektuose tiesiogiai lems, ar darbai bus tinkamai koordinuoti, ar bus greitai sprendžiamos techninės problemos, ar išvengiama klaidų, galinčių sąlygoti darbų sustojimą ar broką, ir galiausiai, ar bus savalaikiai ir kokybiškai atlikti darbai. Didesnę patirtį turintis specialistas, iš Perkančiosios organizacijos patirties, užtikrins sklandesnį projekto įvykdymą, mažesnę defektų riziką ir greitesnį reakcijos laiką į nenumatytas situacijas. Tai reiškia realią ekonominę naudą sutarties vykdymo metu, nors ir ne tiesiogiai išreikštą pinigais. Pažymėtina, jog viešųjų pirkimų tikslas nėra vien mažiausia kaina, bet ir geriausias kokybės ir kainos santykis (LR VPĮ 17 str. 2 d. 1 p.). Pirkimo objektas reikalauja aukštos darbų atlikimo kokybės ir rizikų suvaldymo, ką grindžia žemiau išdėstyti argumentai dėl specialisto patirties reikšmingumo.
Pirkime nustatytas 40% kokybės svoris atsižvelgus į projekto svarbą (švietimo įstaigos infrastruktūra), kompleksinį rekonstrukcijos pobūdį ir siekį užtikrinti ilgalaikę darbų kokybę, yra proporcingas. Kaina vis dar lieka dominuojantis kriterijus (60%), todėl pirkimo tikslas racionaliai naudoti lėšas nėra paneigtas – tiekėjai vis tiek konkuruos siūlydami ekonomiškai pagrįstą kainą. Tuo pačiu suteikiamas stimulas pasiūlyti kokybiškesnį įgyvendinimą pasitelkiant labiau patyrusį specialistą bei aplinkosaugos priemones. Tai atitinka LR VPĮ 55 str. 1 d. nuostatą, jog vertinant pasiūlymus pagal kainos ir kokybės santykį, kriterijai pasirenkami siekiant geriausio rezultato per visą sutarties vykdymo laikotarpį. 
3. KLAUSIMAS. 
SA dalis
Projekte nurodyta

Prašome pateikti emblemos ir pavadinimo technines charakteristikas. Prašome nurodyti, koks yra emblemų skersmuo? Kokio aukščio raidės? Koks medžiagiškumas? Ar pavadinimui bus reikalingas apšvietimas? 
ATSAKYMAS. Pateikiamas atskiru dokumentu, kaip priedas Nr. 1

Perkančioji organizacija informuoja, kad pratęsė pasiūlymų pateikimo terminą iki 2025 m. gruodžio 19 d. 10.00 val.
PRIDEDAMA. Priedas Nr. 1 – atsakymas į 3 klausimą.

